Suomalaistaustainen tyttö kertoi Expressenin haastattelussa kauhukokemuksistaan Isisin hirmuvallan alla. Paluu kotiinkaan ei sujunut vaikeuksitta.

Kaikesta on onneksi jo lähes kaksi vuotta. Suomalaistaustainen ruotsalaistyttö Marilyn ei kuitenkaan ole voinut unohtaa kaikkea näkemäänsä, vaikka haluaisikin. 18-vuotissyntymäpäivänsä alla hän on nyt antanut ruotsalaislehti Expressenille harvinaisen haastattelun, jossa hän käy läpi kokemuksiaan sodan ja äärijärjestö Isisin runtelemassa Syyriassa ja Irakissa.

Aiemmin hänestä on tehty Ruotsin yleisradioyhtiölle dokumentti Yksin Isisin luona, jossa seurattiin hänen perheensä koettelemusta toukokuusta 2015 helmikuuhun 2016. Tuon ajan Marilyn vietti Isisin ”kalifaatissa”, jossa hän joutui elämään alituisen uhan alla. Tyttö onnistui lopulta pakenemaan vanhempiensa järjestämien ihmissalakuljettajien avulla.

Yllä olevalla videolla Marilyn kertoo kokemuksistaan ja nykyisistä ajatuksistaan.

Kotona odotti valtava kiinnostuksen aalto. Tiedustelupalvelut Yhdysvaltoja myöten ovat käyneet kuulustelemassa häntä Isisistä, yleisö on halunnut tietää hänen kokemuksistaan, ja miten hän pärjää. Jo vuosi sitten kerrottiin, että sopeutumisvaikeuksia on, mutta Expressenin haastattelun perusteella pahin on takana.

Huntu taas päässä

Paluunsa jälkeen hänen on kerrottu purkaneen ahdistustaan ensin juhlimiseen. Nyt hän käy koulua loppuun, odottaa täysi-ikäisyyttä ja ajokorttia, leikkii kaksivuotiaan poikansa Emilion kanssa ja uneksii kätilön ammatista.

Marilyn pääsi pois Isisin alueelta pari vuotta sitten.­

Marilyn, 17, antaa haastattelua huntu päässä isänsä Pasin ja äitinsä Ankin kanssa.

– Se on uskonnollisista syistä. Minusta tuntui, että jotain puuttui, mutta en tiennyt mitä. Kuukausi sitten aloin rukoilla ja puin hunnun. Se on auttanut, tyttö kertoo haastattelussa.

Marilynin tarina on jo ruotsalaisille perin tuttu. Aiemmin on kerrottu, että hänen kohtalokseen koitui ihastuminen maahanmuuttajataustaiseen, vanhempaan poikaan. 15-vuotiaana Marilyn huomasi paitsi olevansa raskaana myös sen, että poika osoitti epäluonnollista kiinnostusta Isisin propagandavideoita kohtaan.

Marilyn suostui kuitenkin lähtemään pojan matkaan Euroopan halki – ja löysi itsensä Syyriasta. Lyhyeksi luultu käynti vaihtui pommien putoiluun ympärillä sota-alueella, josta ei ollut poispääsyä. Haastattelussa Marilyn tunnustaa, että hän ei enää käsitä, miksi ylipäätään lähti poikaystävän mukaan, ja että juuri hänelle tapahtui kaikki se.

Poikaystävä ”aivopestiin”

Poikaystävä lähti heti Syyriassa lupaustensa vastaisesti Isisin koulutusleirille ja palasi muuttuneena.

– Hän oli täysin aivopesty. Hän ei ollut enää oma itsensä, Marilyn kertoi aiemmin SVT:n dokumentissa.

Marilynin vanhemmat Pasi ja Anki.­

Hänestä tuli ”Isis-vaimo”, joka joutui elämään sisätiloissa, kun poikaystävä oli sotimassa. Kesäkuussa 2015 hän soitti ensimmäisen kerran salaa kotiin Ruotsiin. Apua ei ollut tarjolla viranomaisilta, joten perhe aloitti pitkän prosessin tytön saamiseksi kotiin epävirallisia teitä.

Sitä ennen Marilyn joutui kuitenkin käymään läpi hurjia tilanteita, joista hän kertoo nyt ensimmäistä kertaa.

Ahdistelua ja teloituksia

Kun poikaystävä jätti hänet paikallisen poliisipäällikön valvottavaksi lähellä Syyrian Manjibia, mies alkoikin lähennellä häntä. Marilynin kerrottua tämän vaimolle, reaktio oli odottamaton: sekä mies että nainen uhkasivat ampua hänet. Poikaystävän väliintulo pelasti tilanteen.

Järkyttävin kokemus sattui, kun poikaystävä oli komennettu Irakin Mosulista käytävään taisteluun, ja Marilyn asui Tel Keppessä lähellä miljoonakaupunkia.

– Olin torilla, kun he huusivat kaikki katsomaan. Siellä istui kaveri tuolilla väen keskellä. He selittivät että hän oli tehnyt rikoksen ja teloittivat hänet kahdella laukauksella otsaan. Vain siksi, että hän oli varastanut rahaa. Se oli sairasta.

Pakosuunnitelma perheen avulla

Joulukuussa 2015, pian Emilio-pojan syntymän jälkeen, poikaystävä kuoli taisteluissa, ja Marilynin asema vaikeutui kertaheitolla. Hän sai seurakseen naisen, joka vahti, että hän noudatti suruaikaa, mutta nainen alkoikin syyttää häntä muiden miesten tapaamisesta. Syyttely päätyi lopulta shariatuomioistuimeen, jossa naisella ei kuitenkaan ollut esittää väitteidensä tueksi mitään todisteita. Näin Marilyn säästyi kenties jopa kivitystuomiolta.

Marilyn asuu vanhempiensa luona.­

Marilyn kertoo, että hänen poikaystävänsä oli ”aivopesty”.­

Samaan aikaan hän suunnitteli täysillä pakoaan. Se onnistui vasta toisella yrittämällä. Pasi-isä on myöhemmin kertonut, että perhe panttasi talonsa ja maksoi salakuljettajille 14 000 dollaria siitä, että nämä kuljettivat Marilynin tavallisen taksin kyydissä pois. Isisiä vastaan taistelevat kurdijoukot ottivat kunnian tytön vapautuksesta, mutta perheen mukaan niillä ei ollut mitään tekemistä asian kanssa muuten kuin että Marilyn päätyi aluksi kurdialueelle.

– Kaikki sanoivat meille, että kamppailu Isisiä vastaan on mahdotonta. Emme tulisi koskaan saamaan tytärtämme pois sieltä ja meidän olisi paras unohtaa se. Mutta hitto vie me teimme kaikkemme korjataksemme asian sisukkaasti ja oikeiden kontaktien avulla onnistuimme, Pasi-isä kertoi SVT:n dokumentissa vuosi sitten.

Marilynin paluu kotiseudulle ei ole kaikkien mielestä hyvä juttu, ja hän on joutunut kohtaamaan ennakkoluuloja. Hän kertoo, että moni haukkuu häntä Isis-terroristiksi.

Hän ei koe sen paremmin itseään kuin tuhansia muita Isisin alueilla asuneita tavallisia ihmisiä osasyylliseksi Isisin hirmutekoihin.

– Vihaan sotaa. Haluan vain, että elämme maailmassa yhdessä. Miksi sodimme? Sitä en ymmärrä, tyttö puuskahtaa Expressenille.